Il-Union tal-Infermiera u l-Qwiebel, l-MUMN, se tiftaħ il-bibien tagħha għas-sħubija ta’ professjonisti oħra fil-qasam tas-saħħa. Il-professjonisti li jistgħu jissieħbu membri ma’ l-MUMN huma l-Fiżjoterapisti, Occupational Therapist, Speech (Language) Pathologist, Spetturi tas-Saħħa, Podologisti, Xjenzati f’laboratorju mediku, Dental Hygienist, Pharmacy Technician, Electrocardiographic Technician, Radjografi, Social Worker, Nutrionist, Spetturi tas-Saħħa u s-Sigurtà u Spiżjara. Fi stqarrija l-MUMN qalet li f’dawn il-ġranet għamlet talba formali lis-Segretarju Permanenti Principali fl-Uffiċċju tal-Prim Ministru biex tingħata l-għarfien ewlieni bħala l-union tas-Social Workers li jaħdmu fis-settur pubbliku inkluż dawk li jaqdu d-doveri tagħhom fl-isptar Karin Grech li huma impjegati mal-Fondazzjoni tas-Servizzi Mediċi. Sadattant, l-Assoċjazzjoni tal-Fiżjoterapisti fi stqarrija qalet li tħoss li l-fiżjoterapisti għandhom joqgħodu attenti biex ma jingħaqdux ma’ trejd union li kemm l-isem u l-iskop tagħha ma jirriflettux l-iskop tal-professjoni tal-fiżjoterapisti.